Пенчо Славейков
На пътя

chitanka.info

Грухти свинята-майка и върви,

върви едвам-едвам и крета,

подире й дванадесет прасета —

и блъскат се и тичат: кви-кви-кви!

Надварят се и гуцат и квичат,

като геврек опашчета извили…

и ето две, рилца червени впили

во циците й, дърпат я, грухтят.

Кви-кви! Сред пътя, сдърпана, запре

свинята-майка: в миг я навалиха

прасетата и в циците й впиха

рилца. И грухна тя и се простре.

Грухтят, квичат… И само две се врът

без цица, врът се други да изтласкат…

Свинята-майка слуша как те мляскат,

блажено там излегната сред път.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.